ຊາວເທັກຊັສພາກັນກະກຽມ ຮັບມືກັບພາຍຸເຮີຣິເຄນຮາ​ວີ ທີ່ຈະມາໃນແລງມື້ນີ້
ເຮີຣິເຄນຮາ​ວີ ຈະ​​ເປັນພາຍຸເຮີຣິເຄນ​ຍິ່ງໃຫຍ່ຫລາຍ ​ເມື່ອ​ມັນ​​ເຄື່ອນເຂົ້າມາ​ຫາແ​ຜ່ນດິນ​ໃຫຍ່ໃນ​ຄ້າຍ​ແລງ​ຂອງ​ວັນ​ສຸກ​ມື້ນີ້.
ພາຍຸເຮີຣິເຄນຮາວີ (Harvey) ໄດ້ເພີ້ມຄວາມຮ້າຍແຮງຂຶ້ນເມື່ອມັນໄດ້ພັດຜ່ານ ເຂດນໍ້າອຸ່ນ ຂອງອ່າວແມັກຊິກໂກ ມຸ້ງໜ້າໄປຫາຝັ່ງທະເລຂອງລັດເທັກຊັສ ພວກນັກອຸຕຸນິຍົມຂອງສະຫະລັດເວົ້າວ່າ ເຮີຣິເຄນຮາວີ ຈະເປັນພາຍຸເຮີຣິເຄນຍິ່ງ ໃຫຍ່ຫລາຍ ເມື່ອມັນເຄື່ອນເຂົ້າມາຫາແຜ່ນດິນໃຫຍ່ໃນຄ້າຍແລງຂອງວັນສຸກມື້ນີ້ ຫົວພາຍຸທີ່ແຮງທີ່ສຸດ ແມ່ນວັດແທກໄດ້ແລ້ວໃນອັດຕາ 160 ກິໂລແມັດ ຕໍ່ຊົ່ວໂມງ ແລະກໍຄາດັນວ່າມັນຈະກາຍ 200 ກິໂລແມັດ ຕໍ່ຊົ່ວໂມງ ໃນຕອນທີ່ເຮີຣິເຄນກະແທກ ໃສ່ເຂດຊາຍຝັ່ງທະເລທີ່ມີຄວາມກວ້າງ 600 ກິໂລແມັດນັ້ນ ປົກກະຕິແລ້ວ ເຮີຣິເຄນຕ່າງໆ ມັນກຈະອ່ອນຄວາມແຮງລົງຫລາຍ ເມື່ອມັນເຄື່ອນເຂົ້າມາແຜ່ນດິນ ແຕ່ວ່າພວກນັກພະຍາກອນອາກາດເວົ້າວ່າ ເຮີຣິເຄນຊຸດນີ້ ຈະບໍ່ເປັນແບບນັ້ນ ເມື່ອມັນກະທົບໃສ່ຝັ່ງທະເລ ມັນຈະຢຸດສະງັກຢູ່ຫັ້ນ ແລ້ວມັນອາດຈະເຄື່ອນກັບຄືນໄປຫາທະເລເປັນໄລຍະສັ້ນໆ ແລະກໍນໍາເອົາຝົນກັບຄືນມາຕົກໃສ່ຊຸມຊົນທີ່ອາໄສຢູ່ໃກ້ແຄມຝັ່ງທະເລ ທີ່ຕໍ່າອີກເປັນຄັ້ງທີສອງ ຄາດວ່າ ເຮີຣິເຄນຈະນໍາເອົາຝົນມາຖອກໃສ່ເຂດແຄມທະເລອັນກວ້າງຂອງລັດເທັກຊັສ ໃນລະດັບເກືອບຮອດ 100 ຊັງຕີແມັດ ສູນກາງເຮີຣິເຄນເວົ້າວ່າ ຄາດກັນວ່າອາດມີໄພນໍ້າຖ້ວມ “ທີ່ເປັນອັນຕະລາຍແກ່ຊີວິດ" ທີ່ມາພ້ອມກັບຫົວພາຍຸທີ່ພຸ້ງຕົວຂຶ້ນສູງຫລາຍກວ່າ 3 ແມັດ ຊາວລັດເທັກຊັສ ທີ່ອາໄສຢູ່ໃນເຂດຊາຍຝັ່ງຂອງອ່າວ ໄດ້ຕຽມຕົວຮັບມືກັບພະຍຸ ໂດຍການ ເອົາຖົງຂີ້ຊາຍໄປໄວ້ອ້ອມຮອບເຂດທີ່ມັກມີນໍາຖ້ວມນັ້ນໄວ້ ພວກທີ່ອາໄສຢູ່ໃນລັດນັ້ນ ໄດ້ພາກັນຫລັ່ງໄຫລໄປຮ້ານຄ້າຢ່າງຄັບຄາໜາແໜ້ນເພື່ອຊື້ນໍ້າກິນ ແລະສະບຽງອາຫານອື່ນໆ ເພື່ອຫ້າງໄວ້ກິນ ແລະໃຊ້ໃນໄລຍະທີ່ອາດຈະມີຄວາມຫຍຸ້ງຍາກເປັນຫລາຍໆມື້ ເຮີຣິເຄນຄັ້ງແລ້ວນີ້ ໄດ້ກະໜໍ່າພາກໃຕ້ຂອງເຂດແຄມຝັ່ງທະເລລັດເທັກຊັສ ໃນ 14 ປີກ່ອນໜ້ານີ້ ເຈົ້າປົກຄອງລັດ, ທ່ານ Greg Abbott ໄດ້ອອກຄໍາສັ່ງໃຫ້ພະນັກງານຮັບມືກັບເຫດສຸກເສີນຂອງລັດປຸກລະດົມໃຫ້ມີການດໍາເນີນການຊອກຫາ ແລະກູ້ໄພຂຶ້ນ ທ່ານໄດ້ປະກາດ ລ່ວງໜ້າໃຫ້ 30 ເມືອງທີ່ຢູ່ແຄມ ຫລືໃກ້ແຄມຝັ່ງທະເລເປັນເຂດປະສົບໄພພິບັດ ເພື່ອເຮັດໃຫ້ການໃຊ້ການຊ່ວຍເຫລືອຂອງລັດໄວຂຶ້ນ